ໂຣບລັອກຊ໌

thumb|128x128px|ໂລໂກ້ໂຣບລັອກຊ໌
thumb|129x129px|ໂລໂກ້ແອັບເກມໂຣບລັອກຊ໌ ຕັ້ງແຕ່ປີ 2025
***ໂຣບລັອກຊ໌*** ( ) ແມ່ນແພລັດຟອມເກມອອນລາຍ ແລະ ໂປຣແກຣມພັດທະນາເກມທີ່ພັດທະນາໂດຍໂຣບລັອກຊ໌ ຄໍປໍເຣຊັນ, ເຊິ່ງໃຫ້ຜູ້ໃຊ້ຕິດຕັ້ງໂປຣແກຣມເກມ ແລະ ຫຼິ້ນເກມທີ່ສ້າງໂດຍຜູ້ໃຊ້ຄົນອື່ນໆ. ສ້າງຂຶ້ນໂດຍເດວິດ ບາສຊຸກິ ແລະ ເອຣິກ ຄັສເສລ ໃນປີ 2004 ແລະ ເປີດຕົວໃນປີ 2006, ຕົວແພລັດຟອມມີເກມຢູ່ຫຼາກຫຼາຍປະເພດທີ່ສ້າງໂດຍຜູ້ໃຊ້ເອງ ແລະ ຖືກຂຽນໂຄດຂຶ້ນດ້ວຍພາສາລວາ (Lua). ຕະຫຼອດປະຫວັດສາດຂອງໂຣບລັອກຊ໌ທີ່ຜ່ານມາ, ສ່ວນຫຼາຍແລ້ວແມ່ນຖືວ່າເປັນແພລັດຟອມທີ່ຄ່ອນຂ້າງນ້ອຍ, ນີ້ກໍລວມເຖິງຕົວບໍລິສັດເອງນຳ. ແຕ່ໂຣບລັອກຊ໌ກໍເລີ່ມເຕີບໂຕຂຶ້ນຢ່າງວ່ອງໄວໃນຊ່ວງເຄິ່ງຫຼັງຂອງຍຸກ2010, ແລະ ເຕີບໂຕຂຶ້ນຢ່າງກ້າວກະໂດດໃນຊ່ວງການແຜ່ລະບາດຂອງໂຄວິດ-19.

*ໂຣບລັອກຊ໌*ແມ່ນເກມຫຼິ້ນຟຣີ, ທີ່ປະກອບໂດຍລະບົບຊື້ເຄື່ອງໃນເກມທີ່ໃຊ້ສະກຸນເງິນສະເໝືອນທີ່ເອີ້ນວ່າ *ໂຣບັກຊ໌*. ອີງຕາມເດືອນສິງຫາປີ2020, ໂຣບລັອກຊ໌ມີຜູ້ໃຊ້ງານຫຼາຍກວ່າ164ລ້ານຄົນຕໍ່ເດືອນ, ເຊິ່ງລວມເອົາປະຊາກອນເດັກອາເມຣິກາທີ່ມີອາຍຸຕໍ່າກວ່າ16ປີຫຼາຍກວ່າເຄິ່ງ. ເຖິງແມ່ນວ່າໂຣບລັອກຊ໌ຈະໄດ້ຮັບຄຳວິຈານທີ່ດີຈາກນັກວິຈານ, ແຕ່ກໍມີຄຳວິຈານແງ່ລົບຈຳນວນໜຶ່ງທີ່ເວົ້າເຖິງການກັ່ນກອງທີ່ບໍ່ມີປະສິດຕິພາບ, ໄມໂຄຣທານເສັກຊັນສ(ຮູບແບບທຸລະກິດຂະໜາດຜ່ານວີດີໂອເກມ)ໃນເກມເດັກນ້ອຍ ແລະ ການສະແຫວງຫາຜົນປະໂຫຍດຂອງຄົນກຸ່ມໜຶ່ງ, ເຊິ່ງອາດສົ່ງຜົນກະທົບຕໍ່ເດັກໄດ້.

ໂຣບລັອກຊ໌ແມ່ນໄດ້ຖືກຈໍາກັດຫຼືຖືກແບນຢ່າງສົມບູນໃນ 6 ປະເທດເຊັ່ນ: ຈີນ, ຈໍແດນ, ເກົາຫຼີເໜືອ, ກົວເຕມາລາ,  ສະຫະລັດອາຣັບເອມີເຣດ ແລະ ຕວກກີ.

## ພາບລວມ 
### ໂຣບລັອກຊ໌ ສະຕູດີໂອ 
alt=Two blue polygons with a gap in between them.|thumb|129x129px|ກາຂອງໂຣບລັອກຊ໌ ສະຕູດີໂອ 2025
*ໂຣບລັອກຊ໌* ອະນຸຍາດໃຫ້ຜູ້ຫຼິ້ນສ້າງເກມຂອງຕົນເອງໂດຍໃຊ້ເອນຈິ້ນ(ໂປຣແກຣມພັດທະນາເກມ)ຂອງທາງໂຣບລັອກຊ໌ເອງເອີ້ນວ່າ *ໂຣບລັອກຊ໌ ສະຕູດີໂອ,* ເຊິ່ງຜູ້ຫຼິ້ນຄົນອື່ນສາມາດເຂົ້າມາຫຼິ້ນໄດ້. ເກມ (ທາງການເອີ້ນວ່າ ເອັກຊ໌ເປີຣຽນສ໌(experience))ແມ່ນສ້າງຂຶ້ນໂດຍພາສາໂປຣແກຣມລວາ. ຜູ້ສ້າງສາມາດສ້າງເນື້ອຫາທີ່ສາມາດຊື້ໄດ້ຄັ້ງດຽວທີ່ເອີ້ນວ່າ *ເກມພາສ*. ເກມສ່ວນຫຼາຍຖືກພັດທະນາໂດຍເດັກນ້ອຍ ແລະ ໄວຮຸ່ນ, ແລະ ມີປະມານ20ລ້ານເກມທີ່ຖືກສ້າງຂຶ້ນໃນປີໜຶ່ງໂດຍໃຊ້ໂປຣແກຣມນີ້ . ໂດຍໝວກ ແລະ ເຄື່ອງຕົກແຕ່ງເສີມຍັງພໍສາມາດຂາຍເອງໄດ້ໂດຍຜູ້ໃຊ້ທີ່ມີປະສົບການເຮັດວຽກນຳບໍລິສັດໂຣບລັອກຊ໌. ນະໂຍບາຍນີ້ດຳເນີນໄປຈົນກະທັ່ງມີການເປີດຕົວຄະຕະລັອກຢູຈີຊີ(UGC), ເຊິ່ງອະນຸຍາດໃຫ້ບຸກຄົນທີ່ໄດ້ຮັບອະນຸຍາດໃນຊຸມຊົນໂຣບລັອກຊ໌ສາມາດສ້າງ ແລະ ຂາຍເຄື່ອງຕົກແຕ່ງອາວະຕາຣ ຫຼື ເອີ້ນວ່າ ຢູຈີຊີ (UGC, ເນື້ອຫາທີ່ສ້າງໂດຍຜູ້ໃຊ້)ພາຍໃຕ້ໂຄງການຢູຈີຊີ. ຫຼາຍຄົນໄດ້ເຮັດວຽກອອກແບບໄອເທັມເຫຼົ່ານີ້ເປັນງານຫຼັກຂອງຕົນ, ໂດຍສາມາດສ້າງລາຍໄດ້ໆຫຼາຍກວ່າ100,000ໂດລາສະຫະລັດຕໍ່ປີຈາກການຂາຍໄອເທັມ.

ເຄື່ອງທີ່ເປັນຮຸ່ນຈຳນວນຈຳກັດ ຫຼື ໄອເທັມລີມີເຕັດສາມາດແລກປ່ຽນ ຫຼື ຂາຍໄດ້ໂດຍຜູ້ໃຊ້ທີ່ສະໝັກສະມາຊິກໂຣບລັອກຊ໌ພຣີມຽມເທົ່ານັ້ນ. ໄອເທັມລີມີເຕັດເຫຼົ່ານີ້ມີລາຄາສະເລ່ຍຫຼ້າສຸດ(ຄ່າອາຣເອພີ) ແລະ ມູນຄ່າຂອງໄອເທັມຈະຜັນຜວນໄປຕາມຄວາມຕ້ອງການ ແລະ ຄວາມຫາຍາກຂອງມັນ. ເຖິງເມ່ນວ່າການຂາຍເຄື່ອງເຫຼົ່ານີ້ດ້ວຍສະກຸນເງິນແທ້ຈະຖືເປັນການລະເມີດຂໍ້ກຳນັດໃນການໃຫ້ບໍລິການຂອງໂຣບລັອກຊ໌, ແຕ່ກໍບໍ່ອາດຢຸດກຸ່ມຄົນກຸ່ມໜຶ່ງຈາກການກະທຳນັ້ນໄດ້ ໂດຍຂາຍຜ່ານເວັບໄຊຕະຫຼາດມືດ ແລະ ຊຸມຊົນຂອງຕົນ, ບາງອັນກໍຖືກລັກ, ສ່ວນຫຼາຍແລກປ່ຽນຊື້ຂາຍກັນຜ່ານຄຣິບໂຕເຄີເຣນຊີ ຫຼື ເພພາວລ໌. ແຕ່ກ່ອນ, ມີພຽງແຕ່ທາງໂຣບລັອກຊ໌ເທົ່ານັ້ນທີ່ສາມາດຂາຍເຄື່ອງລີມີເຕັດໄດ້ຈົນກະທັ່ງການເປີດຕົວ"ຢູຈີຊີ ລີມີເຕັດ"ໃນເດືອນເມສາປີ2023, ເຊິ່ງໃຫ້ອະນຸຍາດຄົນທີ່ຢູ່ໂຄງການຢູຈີຊີສາມາດຂາຍໄອເທັມຂອງພວກເຂົາໃນຮູບແບບຈຳນວນຈຳກັດໄດ້. ແຕ່ກໍບໍ່ຄືກັບເຄື່ອງລີມີເຕັດຂອງທາງໂຣບລັອກຊ໌, ໄອເທັມຢູຈີຊີບໍ່ສາມາດແລກປ່ຽນໄດ້. ແຕ່ຈັ່ງໃດກໍຕາມ, ພວກເຂົາກໍຍັງສາມາດຂາຍຕໍ່ໄດ້ຫຼັງຈາກ30ມື້ຫຼັງການຊື້.

ຜູ້ຫຼິ້ນສາມາດໃຊ້*ໂຣບັກຊ໌*ຊື້ເຄື່ອງຕ່າງໆພາຍໃນແພລັດຟອມ, ສາມາດຮັບເອົາໄດ້ຜ່ານການຊື້ດ້ວຍເງິນແທ້, ໄດ້ຈາກຄ່າຕອບແທນປະຈຳເດືອນຂອງການເປັນສະມາຊິກໂຣບລັອກຊ໌ພຣີມຽມ ແລະ ຈາກການສ້າງ ແລະ ຂາຍເນື້ອຫາໃດໜຶ່ງພາຍໃນໂຣບລັອກຊ໌. ກ່ອນເຖິງປີ2016, ໂຣບລັອກຊ໌ຍັງເຄີຍມີອື່ນສະກຸນໜຶ່ງຄື ຕິກຊ໌ (ຫຍໍ້ຈາກ ທິກເກັດ), ແຕ່ກໍຖືກຍົກເລີກໄປໃນເດືອນເມສາຂອງປີດຽວກັນນັ້ນ. &#x5B;*ຕ້ອງການແຫຼ່ງອ້າງອີງທີ່ດີກວ່ານີ້*&#x5D; ໂຣບັກຊ໌ທີ່ໄດ້ຮັບຈາກຂາຍເນື້ອຫາທີ່ຜູ້ໃຊ້ສ້າງຂຶ້ນສາມາດແລກປ່ຽນເປັນສະກຸນເງິນແທ້ຜ່ານເວັບໄຊ.

## ປະຫວັດສາດຄວາມເປັນມາ ແລະ ການພັດທະນາ 
ເວີຊັນເບຕ້າຂອງ*ໂຣບລັອກຊ໌*ຖືກສ້າງຂຶ້ນໂດຍຜູ້ສ້າງຕັ້ງລວມເດວິດ ບາສຊຸກິ ແລະ ເອຣິກ ຄັສເສລໃນປີ2004ພາຍໃຕ້ຊື່ໄດນາບລັອຊ໌ກສ. ບາສຊຸກິເລີ່ມທົດສອບຕົວເກມເວີຊັນນີ້ໃນປີດຽວກັນ. ໃນປີ2005, ກໍໄດ້ປ່ຽນຊື່ທັງຊື່ບໍລິສັດ ແລະ ເກມເປັນ*ໂຣບລັອກຊ໌*, ໃນເດືອນສິງຫາ, *ໂຣບລັອກຊ໌* ໄດ້ປັບປຸງເຊັບເວີຣ໌ ແລະ ເປີດຕົວບໍລິການສະໝັກສະມາຊິກພິເສດ "ບິວລດ໌ເດີຣ໌ສ ຄລັບ". ຕໍ່ມາ, ຖືກປ່ຽນໃໝ່ເປັນລະບົບ ໂຣບລັອກຊ໌ ພຣີມຽມໃນເດືອນກັນຍາປີ2019.

ໃນເດືອນທັນວາປີ2011, ໂຣບລັອກຊ໌ໄດ້ຈັດງານແຮັກວີກຄັ້ງແຮກ, ເຊິ່ງແມ່ນງານປະຈຳປີທີ່ໃຫ້ເຫຼົ່ານັກພັດທະນາມາຊ່ວຍກັນຊອກຫາແນວຄິດນອກຂອບສຳລັບການພັດທະນາໃໝ່ໆ, ເພື່ອນຳມາສະເໜີໃຫ້ແກ່ບໍລິສັດນຳເປັນພັດທະນາ. ໃນວັນທີ11, ທັນວາປີ2012, ເວີຊັນໄອໂອເອັສຖືກເຜີຍແຜ່ ແລະ ເວີຊັນແອນດອຍດ໌ເມື່ອວັນທີ1, ຕຸລາປີ2014. ໃນວັນທີ1, ຕຸລາປີ2013, ໂຣບລັອກຊ໌ໄດ້ເປີດຕົວໂຄງການແລກປ່ຽນລາຍໄດ້ນັກພັດທະນາ, ຊ່ວຍໃຫ້ນັກພັດທະນາສາມາດແລກປ່ຽນໂຣບັກຊ໌ທີ່ໄດ້ຈາກເກມຂອງຕົນແປງເປັນສະກຸນເງິນແທ້.

ໃນວັນທີ31, ພຶດສະພາປີ2015, ໄດ້ມີການເພີ່ມລະບົບ"ພູມສັນຖານຮຽບ", ເຊິ່ງເພີ່ມຄວາມສະເໝີພາບຂອງຕົວກຣາຟິກຂອງພື້ນດິນ ແລະ ປ່ຽນກົນໄກເອນຈິ້ນຟີຊິກຈາກຮູບແບບເປັນບລັອກລ່ຽມໆເປັນຮູບແບບມົນໆຮາບພຽງ ແລະ ສົມຈິງຂຶ້ນ. ໃນວັນທີ20, ພະຈິກ, ໂຣບລັອກຊ໌ໄດ້ເປີດຕົວເຖິງເຄື່ອງເກມເອັກຊບັອກຊ໌ ວັນ, ໂດຍມີເກມໃຫ້ຫຼິ້ນ15ເກມໃນເບື້ອງຕົ້ນໂດຍເລືອກໂດຍທີມງານໂຣບລັອກຊ໌. ເກມໂຣບລັອກຊ໌ທີ່ຈະລົງໃຫ້ກັບເຄື່ອງເອັກຊບັອກຊ໌ຕ້ອງຜ່ານຂະບວນການອະນຸມັດພາຍໃຕ້ມາດຕະຖານຂອງຄະນະກຳມະການຈັດເຣດຊອບແວບັນເທິງ.

ໃນເດືອນເມສາປີ2016, ໂຣບລັອກຊ໌ໄດ້ເປີດຕົວ *ໂຣບລັອກຊ໌ ວີອາຣ* ສຳລັບເຄື່ອງອັອກຄຸລັສ ຣິຟຕ໌. ເຊິ່ງໃນເວລານັ້ນມີປະມານສິບລ້ານກວ່າເກມທີ່ໃຫ້ຫຼິ້ນໃນແບບສາມມິຕິ. ນອກນີ້ຍັງມີການລົບລະບົບແຊັດທ໌ປອດໄພອອກແລ້ວແທນທີ່ດ້ວຍລະບົບລາຍຊື່ຄຳທີ່ອະນຸຍາດໃຫ້ຜູ້ໃຊ້ທີ່ມີອາຍຸຕໍ່າກວ່າ13ປີພິມໄດ້ ແລະ ລາຍຊື່ຄຳທີ່ບໍ່ສາມາດພິມໄດ້ສຳລັບຜູ້ໃຊ້ຄົນອື່ນໆແທນ. &#x5B;*ການກວດສອບຄວາມຖືກຕ້ອງຂອງຂໍ້ມູນລົ້ມແຫຼວ*&#x5D; ໃນເດືອນມິຖຸນາ, ທາງບໍລິສັດໄດ້ເປີດຕົວເວີຊັນສຳລັບເຄື່ອງຄອມພິວເຕີວິນໂດ 10. ເຖິງແມ່ນວ່າຕົວແພລັດຟອມເກມຈະເຮັດຂຶ້ນສຳລັບເຄື່ອງພີຊີ(ຄອມພິວເຕີສ່ວນບຸກຄົນ)ມາຕັ້ງແຕ່ປີ2004, ແຕ່ຫາກນັບຕັ້ງແຕ່ສະໄໝທີ່ຍັງເປັນເກມເວັບ, ນີ້ຖືເປັນຄັ້ງທຳອິດທີ່ຕົວແພລັດຟອມໄດ້ມີການອັບເກຣດປັບປຸງດ້ວຍການໃຊ້ໂປຣແກຣມຕົວຫຼິ້ນແບບດ່ຽວ, ເຊິ່ງສ້າງຂຶ້ນສຳລັບລະບົບປະຕິບັດການວິນໂດ.

ຕະຫຼອດປີ2017, *ໂຣບລັອກຊ໌* ມີການປັບປຸງເຊີບເວີຣ໌ຢູ່ຫຼາຍຄັ້ງ, ເນື່ອງຈາກເຕັກໂນໂລຊີຂອງຕົວເຊີບເວີຣ໌ທີ່ເຮັດວຽກຢູ່ນັ້ນມາເຖິງຈຸດສຸດຍຸກຂອງມັນແລ້ວ ຫຼື ເວົ້າໄດ້ວ່າຫຼ້າສະໄໝແລ້ວ, ເຮັດໃຫ້ນຳໄປສູ່ການລົ້ມຂອງເຊີບເວີຣ໌ຫຼາຍເທື່ອ. ນອກຈາກນີ້ໃນປີດຽວກັນ, ໂຣບລັອກຊ໌ໄດ້ປິດຕົວຟໍຣໍ່າທາງການຂອງໂຣບລັອກຊ໌. ໃນເດືອນພະຈິກປີ2018, ລະບົບທີ່ຄົນສາມາດຫຼິ້ນເກມໄດ້ບໍ່ຈຳເປັນຕ້ອງສ້າງບັນຊີ ຫຼື ຫຼິ້ນເປັນ"ເກສັຕ໌ (ແຂກ)", ໄດ້ຖືກທາງໂຣບລັອກຊ໌ຈຳກັດອອກຢ່າງຕໍ່ເນື່ອງໃນໄລຍະທີ່ຜ່ານມາສອງປີກໍໄດ້ຖືກລົບອອກຢ່າງສົມບູນ. ໃນເດືອນກໍລະກົດປີ2020, *ໂຣບລັອກຊ໌* ໄດ້ປະກາດການສ້າງ"ສະຖານທີ່ປາຣຕີ້", ເຊິ່ງແມ່ນສ້າງເພື່ອເປັນສະຖານທີ່ພົບປະກັນທາງອອນລາຍ. ລະບົບນີ້ສ້າງຂຶ້ນໂດຍເຕັກໂນໂລຊີໃໝ່ທີ່ເຄີຍໃຊ້ໃນງານບລັອກຊີ້ ອາວອດສປີ2020 ແລະ ໄດ້ຮັບການອອກແບບໃໝ່ເພື່ອຕອບສະໝອງຕໍ່ການລະບາດຂອງໂຄວິດ19. *ໂຮບລັອກຊ໌* ໄດ້ຮັບອະນຸຍາດໃນການເຜີຍແຜ່ໃນປະເທດຈີນເມື່ອວັນທີ3, ທັນວາປີ2020. ໃນເດືອນຕຸລາປີ2021, *ໂຣບລັອກຊ໌* ປະສົບການລົ້ມຂອງລະບົບເຊີບເວີຣ໌ທີ່ຍາວນານທີ່ສຸດເທົ່າທີ່ເຄີຍມີມາ, ໂດຍລະບົບ ແລະ ບໍລິການຕ່າງໆບໍ່ສາມາດໃຊ້ງານໄດ້ເປັນເວລາສາມມື້.

ໃນເດືອນທັນວາປີ2021, ໂຣບລັອກຊ໌ໄດ້ປິດເຊີບເວີຣ໌ຈີນ, ໂດຍໄດ້ລະບຸວ່າພວກເຂົາກຳລັງສ້າງຕົວເກມທີ່ອະນຸຍາດໃຫ້ຜູ້ຫຼິ້ນຈີນສາມາດເຂົ້າເຖິງຕົວເກມໄດ້. ໃນເດືອນກໍລະກົດປີ2022, ເອກະສານພາຍໃນທີ່ກ່ຽວຂ້ອງກັບກິດຈະກຳຂອງແພລັດຟອມຈີນຖືກເປີດໂປງຂຶ້ນໂດຍແຮັກເກີນິລະນາມ. ເອກະສານນີ້ເປີດເຜີຍວ່າ ທາງໂຣບລັອກຊ໌ ຄັອບໂປເຣຊັນໄດ້ມີການດັດແກ້ຫຼາຍໆຕໍ່ແພລັດຟອມ ເພື່ອໃຫ້ສອດຄ່ອງກັບກົດໝາຍເຊັນເຊີສື່ອິນເຕີເນັດຈີນ, ແລະະະ ກ່ອນທິ່ຈະປິດໃຫ້ບໍລິການໃນປະເທດຈີນ, ພວກເຂົາຍັງມີຄວາມກັງວົນວ່າເທັນເຊັນຕ໌ຈະແຮັກແພລັດຟອມ ແລະ ກາຍເປັນຄູ່ແຂ່ງ.

ໃນເດືອນກັນຍາປີ2022, ທາງໂຣບລັອກຊ໌ໄດ້ປະກາດວ່າຈະມີການເພີ່ມລະບົບຈັດເຣດຕິ່ງອາຍຸ, ເຊິ່ງຈະຊ່ວຍແບ່ງແຍກປະເພດເກມຕ່າງໆໃຫ້ມີຄວາມເໝາະສົມກັບໄວອາຍຸຂອງຜູ້ຫຼິ້ນ ແລະ ແບ່ງເກມທີ່ມີການສະແດງຄວາມຮຸນແຮງໃຫ້ສະແດງໃຫ້ຫຼິ້ນສະເພາະຜູ້ຫຼິ້ນທີ່ມີອາຍຸ13ປີຂຶ້ນໄປ ຫຼື ຫຼາຍກວ່າ. ທາງບໍລິສັດລະບຸວ່າພວກເຂົາມີຄວາມຕ້ອງການເພີ່ມຄວາມໜ້າສົນໃຈຂອງແພລັດຟອມຕໍ່ໃຫ້ກັບຖານຜູ້ຫຼິ້ນຜູ້ໃຫຍ່ໜຸ່ມ ຫຼື ທີ່ມີອາຍຸ17ຫາ24ປີ, ເຊິ່ງແມ່ນກຸ່ມຜູ້ຫຼິ້ນທີ່ເພີ່ມຂຶ້ນໄວທີ່ສຸດເທິງໂຣບລັອກຊ໌. ໃນວັນທີ20, ເດືອນມິຖຸນາປີ2023, ໂຣບລັອກຊ໌ໄດ້ອະນຸຍາດໃຫ້ສ້າງເກມເຣດ17ປີ, ເຊິ່ງຈະມີເນື້ອຫາທີ່ຮຸນແຮງ, ໂຣແມນຕິກ ແລະ ສິ່ງເສບຕິດແອວກໍຮໍ ແລະ ອື່ນໆ.

ໃນວັນທີ27, ເດືອນກໍລະກົດປີ2023, ໂຣບລັອກຊ໌ໄດ້ເປີດຕົວເກມເວີຊັນເບຕ້າສາທາລະນະສຳລັບເຄື່ອງເມຕ້າ ເຄດສຕ໌ 2 ແລະ ເມຕ້າ ເຄດສຕ໌ ໂປຣ. ຕົວເບຕ້າຖືກດາວໂຫຼດຫຼາຍກວ່າໜຶ່ງລ້ານເທື່ອພາຍໃນຫ້າມື້.

ໃນເດືອນກັນຍາປີ2023, ມີການປະກາດວ່າໂຣບລັອກຊ໌ຈະເຜີຍແຜ່ວາງຈຳໜ່າຍເກມເທິງເພລສະເຕຊັນໃນເດືອນໜ້າ, ແລະ ຍັງໄດ້ເປີດຕົວເວີຊັນເຕັມສຳລັບເມຕ້າ ເຄດສຕ໌ຢ່າງເປັນທາງການໃນປາຍເດືອນດຽວກັນ. ນອກນີ້ຍັງມີການຮ່ວມມືກັບບໍລິສັດສະຕາດອັບເອໄອທີ່ມີສຳນັກງານຫຼັກຢູ່ເມືອງເຮວຊິນກິ(ນະຄອນຫຼວງປະເທດແຟງລັງ)ໃນການພັດທະນາລະບົບສື່ສານດ້ວຍສຽງພາຍໃນເກມ.

## ຜົນຕອບຮັບ ແລະ ລາຍໄດ້ 
### ຜົນຕອບຮັບທີ່ສຳຄັນ 
*ໂຮບລັອກຊ໌* ໄດ້ຮັບຜົນຕອບຮັບສ່ວນຫຼາຍໃນແງ່ບວກ. ຄອມມອນ ເຊັນສ໌ ມິເດຍໄດ້ໃຫ້ຄະແນນ4/5ດາວ, ໂດຍຊົມເຊີຍຄວາມຫຼາກຫຼາຍຂອງເກມເທິງແພລັດຟອມ ແລະ ຄວາມສາມາດໃນການຊ່ວຍເສີມສ້າງຄວາມຄິດສ້າງສັນຂອງເດັກ ໃນຂະນະທີ່ພົບວ່າລັກສະນະໃນການຈັດແຍກເກມຂອງແພລັດຟອມເຮັດໃຫ້ຄຸນນະພາບເກມມີຄວາມຫຼາກຫຼາຍໆ ແລະ ຍັງແນະນຳໃຫ້ປິດລະບົບແຊັດທ໌ສຳລັບຜູ້ຫຼິ້ນໄວນ້ອຍເພື່ອປ້ອງກັນອັນຕະລາຍທີ່ອາດເກີດຂຶ້ນ. ແພັດທຣິເຊຍ ອີ. ແວນຊ໌ຈາກສະຖາບັນຄວາມປອດໄພອອນລາຍຂອງຄອບຄົວແນະນຳໃຫ້ຜູ້ປົກຄອງຕິດຕາມປະຕິສຳພັນຂອງລູກຫຼານຕໍ່ເກມເທິງແພລັດຟອມ ແຕ່ລາວກໍຍ້ອງຍໍຕົວແພລັດຟອມນີ້ວ່າ "...ເຮັດໃຫ້ເຫຼົ່າເດັກນ້ອຍໄດ້ຫຼິ້ນ, ໄດ້ສຳຫຼວດ, ໄດ້ເຂົ້າສັງຄົມ, ໄດ້ສ້າງສັນສິ່ງຕ່າງໆ ແລະ ຮຽນຮູ້ໃນແນວທາງທີ່ຕົນເອງເລືອກ", ແລະ ຍ້ອງຍໍເປັນພິເສດໃຫ້ກັບໂຣບລັອກຊ໌ ສະຕູດີໂອທີ່ໃຫ້ເດັກໄດ້ມີປະສົບການກັບການພັດທະນາເກມ. ທຣັສນທ໌ ຣີວິວສໄດ້ຊົມເຊີຍພາບລວມຂອງແພລັດຟອມ, ແລະ ຍັງຍໍຍ້ອງໂຣບລັອກຊ໌ ສະຕູດີໂອໂດຍລະບຸວ່າ "ສຳລັບໃຜກໍຕາມທີ່ຕ້ອງພັດທະນາທັກສະທາງດ້ານວິທະຍາສາດຄອມພິວເຕີຂອນຕົນ ຫຼຶ ສ້າງໂປຣເຈັກທີ່ໄດ້ຮັບຄວາມຄິດເຫັນຈາກຜູ້ຫຼິ້ນຈຳນວນຫຼາຍໃນທັນທີ, ສິ່ງນີ້ແມ່ນຄຳຕອບທີ່ຊັດເຈນ". ເຄຣັກ ຮູຣ໌ດາ, ຂຽນໃນແອນດອຍດ໌ ກາຍສ, ໃຫ້ຄຳວິຈານໃນລະດັບປານກາງ, ໂດຍຊົມເຊີຍຈຳນວນຫຼາຍທີ່ມີເທິງແພລັດຟອມ ແລະ ພົບວ່າເກມນີ້ໃຫ້ຄວາມບັນເທີງສຳລັບເດັກ, ໂນຂະນະດຽວກໍພົບວ່າລະບົບຂອງເກມນີ້ນັ້ນມີລັກສະນະ"ຖືກ ຫຼື ພາດ" ແລະ ຍັງກ່າວສ່າຕົວເກມນັ້ນມີຄວາມຈຳກັດຫຼາຍສຳລັບຜູ້ຫຼິ້ນທີ່ເປັນຜູ້ໃຫຍ່.

### ລາຍໄດ້ 
ໂນລະຫວ່າງການປະຊຸມນັກພັດທະນາໂຣບລັອກຊ໌ປີ2017, ທາງໂຣບລັອກຊ໌ກ່າວວ່າ ຜູ້ສ້າງເກມເທິງແພລັດຟອມ, ເຊິ່ງມີປະມານ1.7ລ້ານຄົນໃນປີນັ້ນ, ໄດ້ຮັບລາຍໄດ້ຫຼາຍກວ່າ30ລ້ານໂດລາສະຫະລັດໃນປີ2017. ເວີຊັນໄອໂອເອັສຕະຫຼອດແຕ່ເປີດຕົວມາເຮັດລາຍໄດ້ໆໜຶ່ງພັນລ້ານໂດລາສະຫະລັດໃນເດືອນກັນຍາປີ2019, 1.5ພັນລ້ານໂດລາສະຫະລັດໃນເດືອນມິຖຸນາປີ2020, ແລະ 2ພັນລ້ານໂດລາສະຫະລັດໃນເດືອນຕຸລາປີ2020, ເຮັດໃຫ້ເວີຊັນນີ້ກາຍເປັນແອັບທີ່ເຮັດລາຍໄດ້ສູງທີ່ສຸດເປັນອັນດັບສອງຂອງແອັບ ສະຕໍ. ໂດຍລາຍໄດ້ລວມທີ່ເຫຼົ່ານັກພັດທະນາເກມເທິງແພລັດຟອມເຮັດມີປະມານ250ລ້ານໂດລາສະຫະລັດໃນປີ2020. ຕົວເກມກາຍເປັນເກມທີ່ເຮັດລາຍໄດ້ສູງທີ່ສຸດເປັນອັນດັບສາມຂອງປີ2020ດ້ວຍລາຍໄດ້ລວມ2.29ພັນລ້ານໂດລາສະຫະລັດ, ເຊິ່ງເປັນຮອງເກມຈາກເທັນເຊັນຕ໌ຢ່າງພັບຈີ (PUBG) ແລະ ຮໍເນີ ອອບ ຄິງສ (ROV).

## ອ້າງອີງ